—DUN KARM' IL-MALTI Wara 25 sena minn mewtu Għaddew is-snin u kelmtek għadha ħajja, ismek rebbieħ isaltan f'Malta tagħna u jixgħel ġmielek, donnok għadek magħna biex tmexxi 'l ġensna f'dat-taqglib tal-ġrajja. Jiena ma ninsiek qatt, u ta' warajja jibqgħu jqimuk f'kull żmien għax bik tistagħna din l-Art li int ħabbejt b'qalbek setgħana u xtaqtha tqum fil-ġieħ, bla għelt, bla tbajja'. Mill-milja tal-ħlewwiet ta' qalbek kbira insiġt, Dun Karm, il-ġmilijiet ta' Lsienna b'sengħa tal-għaġeb. Leħen din il-Gżira Xorob minn fommok l-għerf, is-saħħa u l-ħlewwa, u bih jitqabad fil-ġlidiet ta' żmienna kull Malti kburi bik, ħabib tas-sewwa.